Anno Domini millesimo quadringentesimo quadragesimo primo, statuta sunt haec apud Cistercium in mense maii in Cisterciensis Ordinis Capitulo generali. ORATIONES. 1.  Pro *sanctissimo* … *etc. ut in anno* 1431. 2.  Pro serenissimo… *etc. ut in anno* 1424. 3.  Pro burgensibus… *etc. ut in anno* 1401. 4.  Pro pace… *etc. ut in anno* 1416. 5.  Pro felicis… *etc. ut in anno* 1425. [DIFFINITIO] GENERALIS 6.  Cum Ordo noster… *etc. ut in anno* 1411, *n° 7*. [DIFFINITIONES SPECIALES] 7.  Tractatum initum inter abbatem et monasterium de Belloloco, Lingonensis dioecesis, ac abbatissam et conventum monasterii monialium de Bellomonte eiusdem dioecesis, videlicet de octo eminis bladi per medietatem frumenti et avenae per praedictos de Belloloco eisdem de Bellomonte debitis, quae propter paupertatem et desolationem dicti monasterii de Belloloco, de consensu dictae abbatissae et conventus de Bellomonte, reducuntur ad quinque eminas bladi supra nominati, eisdem de Bellomonte in termino Omnium Sanctorum ab ipsis de Belloloco de cetero annuatim persolvendas, generale Capitulum confirmando ratificat et approbat ; ita tamen quod de cetero dictae quinque eminae bladi supradicti amplius non poterunt ullo modo diminui vel augeri. 8.  Tractatum contentum et habitum in litteris, quibus haec praesens diffinitio annectitur, quia ad utilitatem non modicam et profuturum monasterii de Prulliaco luculenter apparent, ut clarius patet et continetur in praedictis litteris, generale Capitulum confirmando ratificat et approbat. 9.  Generale Capitulum cum fratre Theobaldo de Lingon, monacho expresse professo monasterii Theoloci, qui habitu regulari derelicto, longo tempore spatio fere decem annorum vel ultra, in saeculo vagabundus remansit, dispensat misericorditer quia valde bene ad suum monasterium religiosissime se habuit, ut hoc non obstante ad omnes Ordinis actus legitimos nullo secluso promoveri, si casus acciderit, valeat et assumi. 10.  Abbatibus de Ursicampo, de Valle Beatae Mariae, s. th. pr., de Ioyaco et Regali monte committit Capitulum generale, ac alteri eorumdem, quatinus omnes et singulas Ordinis personas utriusque sexus quas reperient monasterio de Prulliaco legitime obligatas, vel teneri in aliquibus pecuniarum summis vel rebus aliis quibuscumque et quomodocumque, ad satisfaciendum abbati et conventui ipsius de Prulliaco monasterii viriliter per censuras Ordinis et alia iuris et iustitiae remedia cogant et debite compellant, vel alter eorumdem cogat et debite compellat, in ipsius Capituli generalis potestate plenaria. 11.  Ad idem committitur abbatibus de Igniaco, de Valle Regis et de Signiaco, pro monasterio Vallis clarae. 12.  Ad idem committitur abbatibus de Valle clara et de Igniaco, pro monasterio Vallis regis. 13.  Abbati de Fonteneto committitur ad idem pro monasterio Quinciaci, et ad idem committitur domino Pontigniaci et abbatibus de Prulliaco et de Valle clara, pro monasterio Ioyaci. 14.  Generale Capitulum committit abbatibus de Ioyaco et de Barbello, quatinus quantocius poterunt aut poterit alter ipsorum, se informent utrum scambium fiendum de tribus terrae quarteriis ad mensuram patriae, contiguis magno itineri venienti de Pruvino ad Brayum super Secana de Pruto, et ab alio latere tenenti terrae cappellae de Parreto, pertinentibus monasterio Prulliacensi, in loco qui dicitur lez Ourmes situatis ad quoddam arpentum bonae terrae, situm inter terras de campo petroso, quae terra de campo petroso pertinet eidem Prulliacensi monasterio ; et dictum arpentum pertinet Gaufrido le Taye, si utilius eidem monasterio quam huiusmodi tria quarteria terrae supradictae. 15.  Quotas contributionum modernarum abbates et monasteria de Tribus fontibus, de Longovado, de Albaripa, de Rigniaco, de Moris, de Altofonte et de Cheminione concernentes, generale Capitulum, considerata paupertate praedictorum monasteriorum, intuitu pietatis, pro isto anno dumtaxat eisdem abbatibus et monasteriis integre quittat et remittit benigniter, cum arreragiis praedictarum. 16.  Cum fratre Henrico Rippant monacho monasterii de Callovio, qui spatio fere unius anni in habitu regulari, se divinis immiscendo, apostatavit, tamen regressus ad Ordinem in dicto Callovii monasterio humiliter et devote peregit poenitentiam sibi propterea iniunctam, generale Capitulum dispensat misericorditer, ut his non obstantibus ad omnes Ordinis actus legitimos, abbatiali dignitate seclusa, promoveri valeat pariter et admitti. 17.  Contentum ac etiam totum tenorem habitos in litteris, quibus haec praesens nostra diffinitio est annexa, quia ad utilitatem non modicam et profuturum monasterii de Mansiade, Vivariensis dioecesis, apparuerunt evidenter, ut continetur plenius in dictis litteris, praesens generale Capitulum ratificat, confirmat et approbat. 18.  Habilitationem, quam ex gratia speciali auctoritate domini Cistercii et generalis Capituli contulit et dedit dominus Pontigniaci sorori Ludovicae de Clinay, moniali monasterii monialium de Loco Nostrae Dominae anno Domini 1439, ac si tempore illo a praedictis domino Cistercii et Capitulo generali emanasset vel concessa fuisset, quia idem dominus Pontigniaci tunc temporis posse habebat, generale Capitulum ex scientia certa habet gratam ipsamque ratificat et approbat. 19.  Supplicationem abbatis de Ponte Oltrani annuit generale Capitulum, ut non obstante quod frater Matheus de Hayen, monachus dicti monasterii apostataverit per 20 annos vel eo amplius, et apostatando se divinis immiscuerit, quia tamen ad monasterium suum regressus peccata sua lacrimabiliter deflens poenitentiam sibi iniunctam devote de die in diem peregit, eidem fratri Matheo conceditur per ipsum Capitulum, quatinus quoties celebrare missam voluerit, celebret, mediante tamen quod ieiunare teneatur bis in hebdomada usque ad nutum abbatis sui, et quod sit ultimus omnium sacerdotum dicti monasterii in choro et alibi. 20.  Fratres Ludovicus Augustini, quondam abbas monasterii Beatae Mariae de Palacio, et Michael de Monte eiusdem loci monachus, sufficienter et debite citati ad praesens generale Capitulum, quia nec per se nec per alium comparuerunt sufficienter expectati ; idcirco praefatum generale Capitulum eos declaravit contumaces et excommunicatos, et pro contumacibus et excommunicatis vult ab omnibus et singulis personis Ordinis reputari et censeri. 21.  Intuitu pietatis, audita desolatione monasterii de Fontanis albis, et ita sit quod dictum monasterium sit taxatum ad contributiones Ordinis in summa 20 florenorum secundum astallationem sex millium, et unam summam 25 florenorum generale Capitulum eidem monasterio de Fontanis albis propter guerrarum turbines et alia infortunia, quae toti patriae, proh dolor ! quotidie eveniunt, relaxat benigniter et reducit usque ad quinquennium proxime futurum de gratia speciali, summam quinque florenorum absolvens ipsum ab arreragiis praeteriti temporis. 22.  Concedit generale Capitulum abbati de Populeto facultatem et potestatem licentiam concedendi ad vendendum infeodandum vallem Domicillam veterem abbatissae Vallis Domicillae, si utile dicto monasterio iudicaverit, proviso tamen, quod si vendatur, pretium inde receptum ad emendum utiliores fructus convertatur. 23.  Abbati de Benifaceano committit generale Capitulum, quatinus abbati de Populeto terras incultas, steriles et minus utiles ut vendat alienet de novo stabili et sub minori pretio, licentiam et facultatem impertiatur, proviso tamen, quod si vendatur pretium inde receptum ad emendum utiliores fructus convertatur. 24.  Ad requestam generosi domini Ludovici principis Aureicarum, pensionem annuam centum francorum quam sibi reservavit supra monasterium Montis Sanctae Mariae, frater Ioannes Bonneti, olim abbas dicti loci, praesens generale Capitulum eam cassat, irritat et annullat, et ipsum fratrem Ioannem perpetuo privat de eadem, praecipiendo et districte iniungendo abbati et conventui eiusdem monasterii sub poenis suspensionis a divinis, ne de cetero, quavis de causa eidem fratri Ioanni Bonneti dictam pensionem solvant aut solvi permittant, in toto vel in parte, eidem fratri Ioanni Bonneti sub poena excommunicationis praecipiendo, quatinus praedictum abbatem et conventum super dicta pensione non molestet amplius aut inquietet. 25.  Per generale Capitulum dispensatur benigniter cum fratre Stanislao Karaich, professore monasterii Seleone, Gnesnensis dioecesis, super apostasia per ipsum commissa et perpetrata spatio septem annorum aut circiter ; super quod etiam poenituit humiliter iuxta ordinationem sui abbatis, ut his non obstantibus ad omnes Ordinis legitimos actus, voces, gradus, administrationes et dignitates, etiam abbatialem, si contingat, promoveatur simul et admittatur. 26.  Frater Nicolaus monachus de Tironello, qui per abbatem de Campania fuit legitime citatus ad primam huius Capituli diem, et diu expectatus non comparuit per se, neque per alium ; et his non obstantibus de novo mandat et citat ad idem proxime futurum generale Capitulum praefatum monachum, et eum declarat contumacem et excommunicatum per praefatum abbatem de Campania. 27.  Committit praesens generale Capitulum abbatibus de Folkaide [*Volkerode*] et de Veteri cella facultatem et potestatem, pro semel dumtaxat et absque praeiudicio visitatorum a Capitulo generali deputatorum et deputandorum, visitandi et reformandi omnia et singula, quae visitanda et reformanda repererint, in plenaria Ordinis potestate, in monasterio de Dubrilug iuxta Ordinis statuta. 28.  Conceditur abbati de Mulbruno, quatinus in foro conscientiae omnes et singulos religiosos dicti monasterii pro semel ab omnibus casibus Capitulo reservatis absolvere valeat, in plenaria Ordinis potestate. 29.  Provisionem concessam fratri Gerardo provisori in Heydelberga per generale Capitulum sive dominum Cistercii, generale Capitulum ratificat et confirmat. 30.  Generale Capitulum dispensat misericorditer cum fratre Ioanne Le Picard, ut non obstante quod manus violentes iniecerit in quemdam abbatem Ordinis, videlicet de Lanvaux, absque maxima violentia, abbas suus possit absolvere ipsum a sententiis, quas incurrit occasione huiusmodi iniectionis et etiam irregularitate et aliis suis excessibus semel dumtaxat ; super quod idem Capitulum suam onerat conscientiam. 31.  Generale Capitulum audito planctu sororis Claudiae Famote monialis monasterii de Vernezone, Viennensis dioecesis, quae instigante diabolo manus violentas iniecit in fratrem Petrum de Trecis, confessorem praedicti monasterii Vallis Breyssiaci absolutionem committit abbati Bonaevallis patris abbati praefati Vallis Breyssiaci monasterii. 32.  Electionem, installationem et confirmationem die 18 mensis iunii anno Domini 1440 de persona fratris Nicolai Sthermer in abbatem monasterii de Reynevelde, dioecesis Lubicensis, nostri Cisterciensis Ordinis, per abbatem de Lucka Myndensis dioecesis, patrem abbatem immediatum praedicti monasterii de Reynevelde, canonice factas et celebratas, uti in decreto, cui haec praesens nostra diffinitio annectitur plenius continetur, idem praesens Capitulum generale confirmat, ratificat et approbat. 33.  Per generale Capitulum benigniter dispensatur cum fratre Ioanne Courteboute, monacho Sancti Leonardi de Calmis, Xantonensis dioecesis, ut non obstante quod, humani generis inimico suadente, illicentiatus a suo monasterio bina vice recessit et in divinis secunda vice se immiscuerit, sed quia postmodum ad suum monasterium regressus poenitentiam sibi iniunctam humillime et lacrimabiliter peregisse dignoscitur, ad omnes Ordinis actus legitimos, abbatiatu secluso, promoveri valeat et assumi. 34.  Potestatem et facultatem visitandi, reformandi omnia et singula monasteria in regnis Hispaniae, cum plenaria Ordinis potestate, abbati Morimundi cum clausulis opportunis committit praesens generale Capitulum. 35.  Generali Ordinis in romana Curia procuratori fratri Ioanni Magdale, s. th. pr., praesens generale Capitulum concedit facultatem et potestatem visitandi et corrigendi, contributionesque colligendi in tota italica natione, cum potestate *substituendi,* revocando omnes alias commissiones, super praemissis concessas cum clausulis opportunis. 36.  Cum fratre Ioanne de Sendricuria, dudum abbate de Bullione, qui spatio fere unius anni, cum professionem alicui abbati Ordinis nostri nusquam impendens, in saeculo quasi vagabundus permansit, quia tamen ad ipsum Ordinem regressus et domino Claraevallis humiliter et cum fletu professionem regularem impendisse dignoscitur, generale Capitulum misericorditer et cum effectu dispensat, ut his non obstantibus ad omnes actus Ordinis legitimos, gradus et officia valeat promoveri. 37.  Praesens generale Capitulum de gratia speciali renovat commissionem abbatis Populeti per hoc continuum sequens triennium. 38.  Electionem, installationem et confirmationem 12 die mensis novembris anno Domini 1440 de persona fratris Nicolai, s. th. pr., in abbatem monasterii de Caesarea, Ordinis nostri *Cisterciensis,* Augustensis dioecesis, per abbatem monasterii de Fonte salutis, Eystetensis dioecesis, commissarium abbatis de Lucella, Basileensis diocesis, patris abbatis praedicti monasterii de Caesarea canonice factas et celebratas, prout in decreto cui nostra praesens diffinitio annectitur plenius continetur generale Capitulum confirmat, ratificat et approbat. 39.  Electionem, installationem et confirmationem 12 die mensis octobris anno Domini 1439 de persona fratris Ioannis de Nudins in abbatem monasterii de Callovio, Bituricensis dioecesis, nostri Ordinis Cisterciensis, per dominum abbatem Pontigniaci, patrem abbatem immediatum antedicti monasterii de Callovio canonice… etc., *ut supra*. 40.  Electionem, installationem et confirmationem die penultima mensis maii anno Domini 1438 de persona fratris Guillelmi Kaerguien, monachi et professi monasterii de Begard, nostri Cisterciensis Ordinis, Trigorensis dioecesis, in abbatem monasterii de Lanvaux, per abbatem monasterii de Langonio, Corizopitensis dioecesis, patrem abbatem immediatum antedicti monasteriis de Lanvaux, praedicti Ordinis, Venetensis dioecesis, canonice… *etc., ut supra*. 41.  Concedit generale Capitulum potestatem abbati de Columba, de Strata et de Caravalle concedendi licentiam abbati monasterii Vallis serenae, alias Sancti Martini, vendendi, alienandi et permutandi, infeodandi terras multas seu possessiones et domos minus utiles suo monasterio, ita tamen quod pretium inde habitum vel habendum ad alios usus, quam ad emendum alias possessiones vel domos in civitate Palmae utiles, non applicetur, praecipiens eidem abbati de Columba, quatinus omnia facta per eum in hac parte sequenti intimet Capitulo generali. 42.  Abbatibus de Insula Barrensi, de Vallibus in Ornesio, de Sancto Benedicto in Vepria, de Villerio Metensi, de Belloprato in Lotharingia, de Claroloco, de Clarofonte et de Dulcivalle, attentis desolationibus quae occasione guerrarum praedicta monasteria sustinuerunt, praesens generale Capitulum eisdem abbatibus de gratia speciali medietatem suarum contributionum anno 1440 eis impositarum benigne concedit et remittit. 43.  Electionem, installationem et confirmationem die sabbati in vigilia palmarum, anno Domini 1440 de persona fratris Ioannis de Navis in abbatem monasterii de Vallibus in Ornesio, nostri Cisterciensis Ordinis, per dominum Morimundi, commissarium in hac parte auctoritate Capituli generalis deputatum, canonice… *etc., ut supra*. 44.  Cum instigante humani generis inimico, frater Ioannes monachus monasterii de Sibo, nostri Cisterciensis Ordinis, contagium carnis commiserit convictusque repertus fuerit, nihilominus relatu sui abbatis poenitentiam propter et super hoc sibi iniunctam humiliter et devote cum effectu adimplevit, praesens generale Capitulum misericorditer cum dicto fratre dispensat, ut hoc non obstante ad omnes Ordinis actus legitimos, gradus, voces, administrationes et dignitates, abbatiali dumtaxat seclusa, promoveri valeat pariter et admitti. 45.  Generale Capitulum certis causis et rationabilibus necessitatem et agenda Ordinis in Curia romana tangentibus, militibus militiae Calatravae, nostri Ordinis praefati, imponit subsidium triginta millium florenorum per commissarios et receptores per dominum Cistercii deputandos. 46.  Generale Capitulum praecipit, mandat et iniungit in virtute salutaris obedientiae domino Pontigniaci et abbati de Quinciaco et eorum cuilibet in solidum, quatinus Petrum de Tossiaco, monachum expresse professum monasterii Quinciaci, tanquam apostatam apprehendant et capiant secundum nobis indulta apostolica privilegia, aut capi et apprehendi faciant ubicumque reperiatur extra franchisiam laicorum, eumdem in carceribus retrudentes, et inibi remaneat usque ad nutum Capituli generalis vel domini Cistercii in ipsius Capituli potestate plenaria, invocato, si opus fuerit, auxilio et favore iudicum ecclesiasticorum et brachii saecularis. 47.  Abbati monasterii de Veteri monte committit generale Capitulum, quatinus cum diligentia magna se informet an electio nuperrime in monasterio de Hegene, Maguntinensis dioecesis, facta debite et canonice fuerit celebrata, et si eam invenerit rite et canonice et secundum Ordinis statuta fuisse factam, illam auctoritate ipsius generalis Capituli ratificet, confirmet et approbet. 48.  Abbatibus de Rigniaco et de Bullione praecipit generale Capitulum districte sub poena depositionis, quatinus infra festum beati Bernardi proxime venturi, personaliter se praesentet in monasterio Claraevallensi, coram domino abbate et conventu eiusdem, de suis officiis ac bonis ipsius per ipsos perceptis condignam rationem reddituri. 49.  Abbatibus de Fonteneto et de Longovado committitur per generale Capitulum, quatinus omnes et singulas utriusque sexus personas Ordinis quas reperient domino Claraevallis et suo monasterio legitime et efficaciter obligatas… *etc., ut in forma consueta*. 50.  Abbatem de Fontis frigidi multipliciter excommunicatum et aggravatum ab abbate Grandis silvae, et quod noluit sibi obedire et causas ob quas fratrem Antonium Amelii monachum Fontis frigidi in carceribus detinebat, renuit eidem abbati Grandis silvae revelare, tamquam iniuste et indebite excommunicatum et aggravatum, auctoritate Ordinis absolvit praesentium tenore praesens Capitulum generale, decernens dictum fratrem Antonium in carceribus per eumdem abbatem Fontis frigidi detinendum cum omni tutela usque ad nutum Capituli generalis, praecipiens eidem abbati Grandis silvae ne amplius de praedictis aliquo modo se intromittat, sententiam latam et omnia alia facta per dictum abbatem Fontis frigidi contra et adversus praefatum fratrem Antonium ratificando et confirmando. 51.  Generale Capitulum legitime informatum de morum honestate ac prudentia ceterisque virtutibus fratris Petri Porcell, monachi Populeti, tenore praesentium, non obstante, quod [non] sit in sacris ordinibus constitutus nec valeat promoveri ob unam manum quam quasi aridam habet, concedit eidem fratri Petro, quod in choro ac in omnibus aliis locis gradum et locum quo ingressus est, ordinem tenere possit et valeat, de voluntate tamen et placito abbatis Populeti. 52.  Domino abbati Claraevallensi iniungit praesens generale Capitulum, et districte praecipit, quatinus infra festum beati Ioannis Baptistae proxime venturi, per se vel per alium sufficientem et idoneum abbatem, visitet monasterium de Bullione sibi subditum, ac idem auctoritate praedicti Capituli generalis. 53.  Renuntiationem factam per sororem Thomasiam abbatissam Sancti Donati extra muros Florentiae de dicta abbatia in manibus fratris Ioannis Magdale, s. th. pr., ac in romana Curia generalis procuratoris, praesens generale Capitulum acceptat, ipsam Thomasiam per praesentes declarans amplius non esse abbatissam praefati monasterii Sancti Donati. 54.  Abbati Berdonarum praesens generale Capitulum committit et iniungit, quatinus monasteria de Mataplana, de Palaciolis, de Rivo sicco et de Bona valle, ut pater abbas visitet et reformet, donec monasterium Vallis bonae ad plenam Ordinis obedientiam et subiectionem fuerit plene reductum, mandando abbati de Spina sub poena depositionis, quatinus nullum tractatum habeat aut ineat cum Martino super praedictis monasteriis sibi subiiciendis, decernens per praesentes quidquid in contrarium foret attentatum irritum et inane, ipsum quoque depositum declarat, si praesentibus non paruerit mandatis. 55.  Abbatem de Obazina anno praeterito pro contumacia excommunicatum, praesens generale Capitulum eumdem abbatem certis de causis aggravatum et reaggravatum denuntiat, et pro aggravato et reaggravato vult reputari ab omnibus personis regularibus Ordinis, in dioecesi Lemovicensi degentibus, atque in monasteriis ipsorum singulis diebus dominicis praecipit districte denuntiari. 56.  Abbatum ad romanam Curiam accedentium abusum contra Ordinis statuta non valens generale Capitulum sustinere, generali Ordinis procuratori in eadem Curia, districte praecipit et iniungit quatinus omnes et singulos abbates ad dictam Curiam accedentes capi et incarcerari faciat, nisi se coram dicto procuratore infra tres dies repraesentent eosque ibidem minime permittat residere, nisi eidem procuratori legitime constiterit suorum monasteriorum aut Ordinis causas accomodas prosequi ad portandum habitum honestum et religiose conversandum residentes compellendo. 57.  Abbatibus de Morimundo, de Caritate et de Bello prato in Lotharingia committit generale Capitulum, quatinus omnes et singulas utriusque sexus Ordinis personas, quas reperient domino abbati de Crista et suo monasterio legitime et efficaciter obligatas… *etc., ut in forma consueta*. 58.  Ad idem committitur abbatibus de Campania et de Eleemosina, pro abbate de Claritate Dei. 59.  Ad idem committitur abbatibus de Nigro lacu et de Landesio, pro abbate de Pratea. 60.  Pro statu et pace universalis sanctae matris Ecclesiae ac unione eiusdem, necnon pro tranquillitate regum et principum christianorum, ac bona dispositione et serenitate temporis, praesens generale Capitulum omnibus et singulis personis Ordinis utriusque sexus iniungit, ordinat, praecipit et mandat, quod de cetero omnibus diebus dominicis et festis sermonum, in singulis Ordinis monasteriis, fiat processio per claustrum, et decantetur in prima statione *Exurge Deus, adiuva nos*, in secunda dicatur cantando *Aspice, Domine de sede sancta tua*, etc., cum suo versiculo et in tertia antiphona *Salvator mundi, salva nos*, etc., cum collectis adiunctis, *Ecclesiae, Deus a quo*, etc., et *Concede nos*, etc. 61.  Praesens generale Capitulum ratificat, confirmat et approbat omnia et singula facta et actitata per dominum Cisterciensem et suum commissarium abbatem de Campania in depositione abbatis de Oratorio, et institutione fratris Ioannis Graillonis, s. th. pr., in abbatem ipsius monasterii de Oratorio, et aliis in processibus ipsius abbatis de Campania contentis, nihilominus committendo domino Cistercii una cum dominis abbatibus de Maceriis et de Caritate facultatem audiendi et fine debito terminandi negotium, in plenaria generalis Capituli saepedicti potestate, super illis dumtaxat super quibus a domino Cistercii usque ad proximum festum beati Ioannis Baptistae habuerint dilationem. 62.  Abbatibus de Maceriis, de Balerna, de Bellavalle, de Caroloco, de Castellariis, de Moroliis, de Gratia Dei Pictaviensi, de Bella brancha, de Ré, de Buzayo, de Villa nova, de Claromonte, de Savignyaco, et de Oliva, praecipit et mandat praesens generale Capitulum sub poena depositionis, quatinus omnibus excusationibus postpositis et reiectis, scolares idoneos et habiles, cum debitis et sufficientibus provisionibus infra festum beati Remigii proxime futuri mittant Parisius ad collegium Sancti Bernardi, alioquin si oppositum fecerint, ab eis et a quolibet ipsorum exigetur summa in Benedictina contenta. 63.  Abbati de Eberbaco praesens generale Capitulum committit visitationem et correctionem secundum statuta Ordinis monasterii monialium Sancti Ioannis propre Alczeyam faciendam, per hoc sequens triennium in plenaria ipsius Capituli generalis potestate. 64.  Abbatibus de Bonavalle Viennensis, et de Campis bonis, Vivariensis dioecesium, committit generale Capitulum, quatinus diligenter se informent an grangia vocata Bonus Locus pertinens monasterio Vallis crescentis, Dienensis dioecesis, sit sterilis an fructuosa eidem monasterio, referantque sequenti Capitulo generali quidquid fideliter invenerint, ut eidem monasterio secundum relata possit provideri. 65.  Electionem, installationem et confirmationem 7 die mensis februarii anno Domini 1441 de persona fratris Mathiae in abbatem monasterii in Sitich nostri Cisterciensis Ordinis, per abbatem monasterii de Runa, Salzeburgensis dioecesis, patrem abbatem immediatum praefati monasterii in Sitich, rite et canonice factas et celebratas, *etc., ut in forma consueta*. 66.  Provisionem factam in monasterio de Kopronuitia de persona fratris Nicolai Groth per abbatem monasterii de Clara tumba, Cisterciensis Ordinis, auctoritate commissionis Capituli generalis eidem super hoc traditae, praesens generale Capitulum ratificat, approbat et confirmat. 67.  Processum per abbatem de Oliva factum et omnia contenta in eodem quoad electionem et provisionem monasterii de Casuis, generale Capitulum tamquam iuri consonum ratificat, confirmat et approbat. 68.  Abbatibus universi nostri Cisterciensis Ordinis generale Capitulum inhibet et praecipit ne de cetero quoscumque monachos Ordinis nostri, virtute quarumcumque dispensationum obtentarum vel obtinendarum recipiant. Insuper abbates licentiam transeundi ad Ordinem monachorum nigrorum concedentes suis monachis idem Capitulum ipso facto denuntiat excommunicatos, et ab omnibus personis Ordinis regularibus vult censeri. 69.  Ut uniformitas in Ordine de cetero observetur, praesens generale Capitulum statuit, ordinat, diffinit et districte praecipit tam abbatibus quam monachis et aliis regularibus personis nostri Cisterciensis Ordinis, quatinus tam in habitu, victu et aliis cerimoniis in Ordine servari consuetis a sanctis patribus nobis traditis, quam in omnibus aliis honestatem et religionem concernentibus, sub poenis suspensionis a divinis, omnes studeant uniformiter et regulariter vivere. 70.  Omnes et singulas rehabilitationes per abbatem de Molinis, Leodiensis dioecesis, facta in monasteria de Ellancio, praesens generale Capitulum cassat, irritat et penitus annullat. 71.  Abbatibus de Ebracho et de Hesterbach committit generale Capitulum per praesentes, quatinus diligenter se informent an electio facta in monasterio de Machera, Trevirensis dioecesis, fuerit canonice et secundum statuta nostri Cisterciensis Ordinis celebrata, quam si ita invenerint fuisse factam, auctoritate praefati Capituli generalis confirment, ratificent et approbent. 72.  Generale Capitulum ex nunc omnes commissiones per dominum Cistercii defunctum, ac alios Ordinis abbates quomodocumque concessas penitus revocat, cassat et annullat, atque ne sit confusio diffinit idem generale Capitulum, quod de cetero in omnibus commissionibus fiendis apponatur illa clausula, videlicet : Salvo iure et sine praeiudicio patrum abbatum. 